Stranbêjê operayê Luciano Pavarotti li temenê 71 salî mir
Li meha heft-Tîrmeha sala 2006an dixtoran nexweşîna şêrpenceya fatreşkê pê re dîtin ku ev yek ji cureya herî xirab ya vê nexweşînê ye. 
Pavarottîyê ku li sala 1935 li Modena'ya Îtalya ji dayîk bûyî,di dema zarokatîya xwe da dest bi strandinê kiribû. Dê û bavên wî bi giştî stranên tenorên girîng yên Îtalî yên wek Caruso û Gigli lê didan. Pavarotti wek yarîzanekî fitbolê dest bi kar kir lê belê piştra biryar da ku bibe mamosteyê zarokan û du salan li xwendina pêşîn zarokan hîn kir. Bavê wî zorê da wî ku xwendina xwe bidomîne ya li ser bipêşxistina dengê wî. Ev bizava bavê piştra bi kêr hat dema ku wî di pêşbirkeyeke stranan de li sala 1961 bi serkeft û rolek dan wî di operaya "La Boheme" ya Puccini de. Piştre Pavarotti peyderpey di stranbêjîya tenorî de bû yekî gelek bi nav û deng. Li meha heft-Tîrmeha sala 2006 dixtoran nexweşîna şêrpencê pê re dîtin ku ev yek ji cureya herî xirab ya vê nexweşînê ye. Piştî vê wî hemû konserên xweyên mayî bettal kirin. Di daxuyanîya ku mirina wî tê de ragihand menejerê wî Terry Robson got "Maystro li hember vê nexweşîya şêrpenceyê bo demek dirêj berxwedaneke dijwar da heta ku ev nexweşîn jîyana wî stand. Wek dîtina wî ya li hember jîyanê wî heta nefesa xwe ya dawîn bi rêyeke erînî li vê nexweşîyê dinihêrt."